Més de 800 persones marxen a Alboraia contra el càncer i recapten 3.740 euros
28 de novembre de 2022

L'Ajuntament d'Alboraia i la Junta Local contra el Càncer han recaptat 3.740 euros en la marxa solidària 5.5K que ha tingut lloc aquest diumenge, 27 de novembre. Es tracta d'una experiència esportiva que travessa el nucli tradicional i l'horta, dues dels principals tresors turístics de la localitat que suposen un atractiu important en les iniciatives esportives d'aquest tipus.

Per a aconseguir la citada recaptació, més de 800 persones han participat en aquesta prova no competitiva que ha format part del circuit RunCáncer 2022. No és la primera vegada que es duu a terme una proposta d'aquest tipus, ja que en anteriors ocasions, l'Ajuntament d'Alboraia ha provat amb marxes similars en les mateixes dates amb una resposta molt positiva del veïnat.

Les persones participants van gaudir d'un avituallament al final de la marxa, amb orxata i fartons.

L'alcalde d'Alboraia, Miguel Chavarría, i la regidora de Salut, Susana Cazorla, acompanyats per membres de la Corporació Municipal, van donar l'eixida al costat de la Junta Local contra el Càncer. El primer edil destaca la resposta molt positiva d'aquesta mena d'esdeveniments: "Alboraia és un poble molt solidari i els nostres veïns i veïnes responen sempre en massa. Durant l'any, l'Ajuntament col·labora i organitza propostes solidàries, especialment a través d'activitats que fomenten una vida activa i sana".

La marxa solidària 5,5K se suma, així, als esdeveniments que tots dos actors realitzen al llarg de l'any. La 10K Alboraia contra el Càncer és el màxim exponent, l'última edició del qual va recaptar a principis d'estiu més de 11.000 euros en benefici de la Junta Local contra el Càncer, si bé es duen a terme altres activitats com l'acapte o un sopar solidari.